钦定古今图书集成/理学汇编/文学典/第062卷 > 崔棁
## 钦定古今图书集成/理学汇编/文学典/第062卷 > 崔棁

按《五代史》本传：“棁字子文，深州安平人也。父涿，唐末
为刑部郎中。棁少好学，颇涉经史，工于文辞。遭世乱，
寓居于滑台，不游里巷者十馀年，人罕识其面。梁贞
明三年，举进士甲科，开封尹王瓒辟掌奏记。棁性至
孝，其父涿病，不肯服药，曰：‘死生有命，何用药为’？棁屡
进医药不纳。每宾客问疾者，棁辄迎拜门外，泣涕而”
告之，涿终不服药而卒。棁居丧哀毁。服除，唐明宗以
为监察御史，不拜。逾年，再命乃拜。累迁都官郎中、翰
林学士。晋高祖时，以户部侍郎为学士承旨，权知天
福二年贡举。初，棁为学士，尝草制，为宰相桑维翰所
改，棁以《唐故事》，学士草制有所改者，当罢职，乃引《经
据》争之，维翰颇不乐。而棁少专于文学，不能莅事，维
翰乃命棁知贡举，棁果不能举职。时有进士孔英者，
素有丑行，为当时所恶。棁既受命，往见维翰。维翰素
贵，严尊而语简，谓棁曰：“孔英来矣。”棁不谕其意，以谓
维翰以孔英为言，乃考英及第，物议大以为非，即罢
学士，拜尚书左丞，迁太常卿。八年，高祖诏太常复文
武二舞，详定正冬朝会礼及乐章。自唐末之乱，礼乐
制度，亡失已久，棁与御史中丞窦贞固、刑部侍郎吕
琦、礼部侍郎张允等草定之。其年冬至，高祖会朝崇
元殿，廷设《宫县》二舞在北，登歌在上。“文舞郎八，佾六
十有四人，冠进贤黄纱袍，白中单，白练𧜡裆，白布大
口裤，革带、履，左执籥，右秉翟，执纛引者二人。武舞郎
八，佾”六十有四人，服平巾帻、绯丝布大袖绣裆甲，金
饰白练𧜡，锦腾蛇起梁带，豹文大口裤，乌靴。左执干，
右执戚，执旌。引者二人，加鼓吹十二按，负以熊豹，以
象百兽率舞。按设羽葆鼓一，大鼓一，金𬭚一，歌、箫笳
各二人。王公上寿，天子举爵奏《元同》，三举登歌奏《文
同》，举食，文舞舞《昭德》，武舞舞《成功》之曲。礼毕，高祖大
悦，赐棁金帛，群臣左右睹者，皆嗟叹之。然礼乐废久
而制作简缪，又继以龟兹部霓裳法曲，参乱雅音。其
乐工舞郎，多教坊伶人、百工商贾、州县避役之人，又
无老师良工教习。明年正旦，复奏于廷，而登歌发声，
悲离烦慝，如薤露虞殡之音，舞者行列进退，皆不应
节，闻者皆悲愤。其年高祖崩，棁以风痹改太子宾客，
分司西京以卒。开运二年，太常少卿陶谷奏废二舞。
明年，契丹灭晋，耶律德光入京师，太常请备法驾奉
迎乐工，教习卤簿鼓吹，都人闻者，为之流涕焉。